**Furtuna mea de vise**

*Emaanastasia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Furtuna mea de vise

Se pierde noaptea-n gânduri și pana mea-ntre ele,

Dar scriu frânturi de vise cu dorurile-ntregi

Trecând pe puntea sorții prin gândurile mele

Cu inima zdrobită, dar tu nu mă-nțelegi.

Furtuna mea de vise se-agață de catargul,

Unei corăbii duse aproape eșec,

Și marea se tot umflă primind-o în prea largul,

Trăirilor de-o clipă în care mă înec.

Tăcerile sunt toate ca niște felinare,

Mă urmăresc din toamna pierdută-ntre visări,

Iar tu te duci lăsându-mi aceeași întristare

Ce stă în pragul ușii ca-n sala unei gări.

Stingheră și plăpândă o noapte se arată,

Cu-alaiul ei de stele căzând colo pe lac,

Cu luna sângerândă de vina ce își poartă

Spărgând clepsidra vieții în gândul meu când tac.

Același naufragiu mă poartă-n zorii zilei,

Câzând pe roua clipei ca frunzele-arămii,

Lăsând tot frigu-n suflet ca în cutia milei

Să mă afunde-n noapte prin orele târzii.

Desferec trei cuvinte uitate-n brâul sobei

Și ard în gând dorința de-a nu le întâlni,

Și-apare toboșarul ce ține ritmul slovei,

Iar noaptea mea apune pierdută-n poezii.